CELEX: 32020D1266
Language: et
Date: 2020-09-09 00:00:00
Title: Komisjoni rakendusotsus (EL) 2020/1266, 9. september 2020, millega võimaldatakse Taanil anda luba kasutada kultuuripärandi kaitseks kohapeal toodetud lämmastikku sisaldavaid biotsiide (teatavaks tehtud numbri C(2020) 6030 all) (Ainult taanikeelne tekst on autentne)

11.9.2020   
               
               
                  ET
               
               
                  Euroopa Liidu Teataja
               
               
                  L 297/10
               
            
         KOMISJONI RAKENDUSOTSUS (EL) 2020/1266,
         9. september 2020,
         millega võimaldatakse Taanil anda luba kasutada kultuuripärandi kaitseks kohapeal toodetud lämmastikku sisaldavaid biotsiide
         
            
               (teatavaks tehtud numbri C(2020) 6030 all)
            
         
         (Ainult taanikeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõiget 3,
         olles konsulteerinud alalise biotsiidikomiteega
         ning arvestades järgmist:
         
                     (1)
                  
                  
                     Määruse (EL) nr 528/2012 I lisa hõlmab selliseid toimeaineid, mille puhul on mõju keskkonnale või inimeste või loomade tervisele soodsam. Neid toimeaineid sisaldavatele toodetele võib seega anda loa lihtsustatud menetlusega. Määruse (EL) nr 528/2012 I lisasse kantud lämmastiku suhtes on kehtestatud piirang, et seda ainet tuleb kasutada piiratud kogustes kasutusvalmis balloonides.
                  
               
                     (2)
                  
                  
                     Lämmastik on vastavalt määruse (EL) nr 528/2012 artiklile 86 kiidetud toimeainena heaks tooteliiki 18 kuuluvates biotsiidides, s.o insektitsiidides kasutamiseks (2). Lämmastikku sisaldavate heakskiidetud biotsiidide kasutamine on lubatud mitmes liikmesriigis, sealhulgas Taanis, ning selliseid biotsiide tarnitakse gaasiballoonides (3).
                  
               
                     (3)
                  
                  
                     Lämmastikku võib ka kohapeal välisõhust toota. Kohapeal toodetud lämmastik ei ole praegu liidus kasutamiseks heaks kiidetud ning seda ei ole kantud määruse (EL) nr 528/2012 I lisasse ega komisjoni delegeeritud määruse (EL) nr 1062/2014 (4) II lisas esitatud biotsiidides sisalduvate olemasolevate toimeainete läbivaatamisprogrammi lisatud ainete loetellu.
                  
               
                     (4)
                  
                  
                     Vastavalt määruse (EL) nr 528/2012 artikli 55 lõikele 3 esitas Taani 29. aprillil 2020 komisjonile taotluse erandi tegemiseks kõnealuse määruse artikli 19 lõike 1 punktist a, et anda luba ümbritsevast õhust kohapeal toodetavat lämmastikku sisaldavatele biotsiididele, mis on nähtud ette kultuuripärandi kaitsmiseks (edaspidi „taotlus“).
                  
               
                     (5)
                  
                  
                     Kultuuripärandit võivad hävitada mitmesugused kahjurid putukatest mikroorganismideni. Selliste organismide olemasolu võib põhjustada nii konkreetse kultuuriväärtuse enda kadumise kui ka tekitada ohu, et kahjurid levivad ka teistele läheduses asuvatele objektidele. Asjakohase töötluseta võivad esemed pöördumatult kahjustuda, mis seab kultuuripärandi tõsisesse ohtu.
                  
               
                     (6)
                  
                  
                     Kohapeal toodetud lämmastikku kasutatakse väga väikese hapnikusisaldusega kontrollitud keskkonna (anoksilise keskkonna) loomiseks alalistes või ajutistes suletud telkides või kambrites, kus viiakse läbi töötlus, et tõrjuda kahjureid kultuuripärandiks olevatel objektidel. Lämmastik eraldatakse ümbritsevast õhust ja pumbatakse töötlemistelki või -kambrisse, kus lämmastiku osakaal suureneb ligikaudu 99 %ni ja vastavalt hapnik kaob peaaegu täielikult. Töötlemisalale pumbatava lämmastiku niiskus määratakse vastavalt töödeldavast objektist tulenevatele nõudmistele. Kahjuritel ei ole töötlemistelgis või -kambris loodud tingimustes võimalik ellu jääda.
                  
               
                     (7)
                  
                  
                     Taotluses esitatud teabe kohaselt on kohapeal toodetud lämmastiku kasutamine ainus tõhus kahjuritõrjemeetod, mida saab kultuuriasutustes kasutada igat liiki materjalide ja nende kombinatsioonide puhul. Taani sõnul on tegemist meetodiga, millel on kõige väiksem teadaolevalt negatiivne ja potentsiaalselt kahjulik mõju kultuuripärandi objektides kasutatud materjalidele ja materjalide kombinatsioonidele.
                  
               
                     (8)
                  
                  
                     Anoksilise keskkonna ehk muudetud või kontrollitud keskkonna meetod on loetletud standardis EN 16790:2016 „Kultuuripärandi säilitamine – integreeritud tõrje kultuuripärandi kaitse eesmärgil“ ja lämmastikku kirjeldatakse standardis kui enimkasutatud vahendit anoksilise keskkonna tekitamiseks.
                  
               
                     (9)
                  
                  
                     On olemas ka muid meetodeid kahjulike organismide tõrjeks, näiteks termošoki (kõrge või madal temperatuur) meetod ja muid toimeaineid sisaldavate biotsiidide kasutamine. Taani sõnul on aga kõigi nende meetodite puhul piirangud seoses töödeldavate materjalidega.
                  
               
                     (10)
                  
                  
                     Nagu taotluses märgitud, kasutatakse kultuuriasutustes muid toimeaineid nende ohtlikkuse tõttu harva. Pärast kõnealuste ainetega töötlemist võivad töödeldud esemetel säilinud jäägid aja jooksul keskkonda sattuda, ohustades nii inimeste tervist kui ka keskkonda. See on eriti oluline külastajatele avatud kultuuriasutuste puhul samuti inimeste puhul, kes töötavad kultuuripärandi objektidega ja neid käsitsevad. Lisaks võib mõne toimeaine kasutamine põhjustada kultuuripärandi esemete värvi ja välimuse muutusi.
                  
               
                     (11)
                  
                  
                     Taotluses esitatud teabe kohaselt avaldab termošokk (külmutamine või kuumutamine) mitmetele materjalidele ebasoovitavat mõju. Pärast kuumtöötlemist võivad immutatud puitesemete pinnale ilmuda õlid ning jätta sinna plekke, muutes niimoodi esemete välimust. Vahad ja vaigud võivad kuumtöötlemise käigus sulada. Samuti võib madala temperatuuriga töötlemine mõjutada värvitud pindu ja materjale, mis sisaldavad šellakit, alküüde ja akrüüle. Madala temperatuuriga töötlemise meetodit peetakse ebasobivaks ja vähemsäästvaks, kuna kõik esemed peavad olema tihedalt plastkilesse pakitud, et vältida kondenseerumist pärast töötlemist.
                  
               
                     (12)
                  
                  
                     Taotluses esitatud teabe kohaselt ei ole balloonilämmastiku kasutamine kultuuriasutuste jaoks sobiv alternatiiv, kuna sellel on praktilisi puudusi. Balloonides sisalduva aine kogus on piiratud, mistõttu on vajalik sage transport ja eraldi ladu. Lisaks kujutab balloonide ladustamine endast ohtu turvalisusele. Esemete töötlemine balloonilämmastikuga tekitaks kultuuriasutustele ka suuri kulusid.
                  
               
                     (13)
                  
                  
                     Nõue, et kultuuriasutused kasutaksid erinevaid kahjuritõrjemeetodeid, millest igaüks sobib konkreetsete materjalide ja esemete jaoks, selle asemel, et kasutada üht juba kasutusel olevat meetodit, mis sobib kõikide materjalide puhul, tekitaks kultuuriasutustele lisakulu ning muudaks nende jaoks keerulisemaks eesmärgi saavutamise loobuda integreeritud tõrje raames ohtlikumate toimeainete kasutamisest. Lisaks tähendaks kohapeal toodetud lämmastiku abil tekitatud anoksilise keskkonna meetodi kasutamiseks soetatud ruumide ja seadmete kasutamisest loobumine kahju seoses tehtud investeeringutega.
                  
               
                     (14)
                  
                  
                     Arutelud, mille raames käsitleti määruse (EL) nr 528/2012 artikli 55 lõike 3 kohast võimalikku erandit kohapeal toodetud lämmastiku suhtes, toimusid biotsiidide eest vastutavate pädevate asutuste komisjoni eksperdirühma mitmel koosolekul 2019. aastal (5).
                  
               
                     (15)
                  
                  
                     Lisaks korraldas Euroopa Kemikaaliamet komisjoni palvel pärast seda, kui Austria oli esitanud esimese samalaadse taotluse erandi tegemiseks kohapeal toodetud lämmastikku sisaldavate toodete suhtes, seda taotlust käsitleva avaliku konsultatsiooni, mis võimaldas kõigil huvitatud isikutel esitada oma seisukohad. Valdav enamik laekunud 1 487 märkusest pooldas erandi lubamist. Paljud vastajad tõid välja olemasolevate alternatiivsete meetodite puudused: termiline töötlemine võib kahjustada teatavaid materjale; muude toimeainete kasutamisel jäävad objektidele mürgised jäägid, mis järk-järgult vabanedes keskkonda satuvad; balloonilämmastiku kasutamine ei võimalda kontrollida töötlemisalal suhtelist niiskust, mis on mõne materjali töötlemise puhul vajalik.
                  
               
                     (16)
                  
                  
                     Kaks rahvusvahelist organisatsiooni, mis esindavad muuseume ja kultuurimälestisi – Rahvusvaheline Muuseumide Nõukogu ja rahvusvaheline mälestiste ja kultuuriväärtuslike paikade nõukogu – kavatsevad esitada taotluse kohapeal toodetud lämmastiku kandmiseks määruse (EL) nr 528/2012 I lisasse, mis võimaldaks liikmesriikidel lubada kohapeal toodetud lämmastikku sisaldavaid tooteid, ilma et oleks vajalik rakendada kõnealuse määruse artikli 55 lõike 3 kohast erandit. Sellise taotluse hindamine, asjaomase aine kandmine määruse (EL) nr 528/2012 I lisasse ning tootele loa saamine nõuab siiski aega.
                  
               
                     (17)
                  
                  
                     Taotlusest nähtub, et Taanis ei leidu sobivaid alternatiive, kuna kõigil praegu kättesaadavatel alternatiivsetel meetoditel on puudusi nende sobimatuse tõttu kõigi materjalide töötlemiseks või ebapraktilisuse tõttu.
                  
               
                     (18)
                  
                  
                     Kõigi nende argumentide põhjal on asjakohane järeldada, et kohapeal toodetud lämmastik on oluline Taani kultuuripärandi kaitsmiseks ning sobivaid alternatiive ei ole. Seetõttu tuleb Taanile anda võimalus lubada kohapeal toodetud lämmastikust koosnevate biotsiidide kättesaadavaks tegemist ja kasutamist kultuuripärandi kaitseks.
                  
               
                     (19)
                  
                  
                     Kohapeal toodetud lämmastiku võimalik kandmine määruse (EL) nr 528/2012 I lisasse ja sellele järgnev liikmesriikide loa andmine kasutada kohapeal toodetud lämmastikust koosnevaid tooteid nõuab aega. Seetõttu on asjakohane lubada erand selliseks ajavahemikuks, mis võimaldab alusmenetlused lõpule viia,
                  
               ON VASTU VÕTNUD KÄESOLEVA OTSUSE:
         
            Artikkel 1
            Taani võib lubada kohapeal toodetud lämmastikust koosnevate biotsiidide turul kättesaadavaks tegemist ja kasutamist kultuuripärandi kaitseks kuni 31. detsembrini 2024.
         
         
            Artikkel 2
            Käesolev otsus on adresseeritud Taani Kuningriigile.
         
         
            Brüssel, 9. september 2020
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.
         
            (2)  Komisjoni 30. juuli 2009. aasta direktiiv 2009/89/EÜ, millega muudetakse Euroopa Parlamendi ja nõukogu direktiivi 98/8/EÜ, et kanda toimeaine lämmastik selle I lisasse (ELT L 199, 31.7.2009, lk 19).
         
            (3)  Lubatud biotsiidide loend on kättesaadav aadressil https://echa.europa.eu/et/information-on-chemicals/biocidal-products
         
            (4)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).
         
            (5)  Biotsiidide eest vastutavate pädevate asutuste komisjoni eksperdirühma 83., 84., 85. ja 86. koosolek, mis peeti määruse (EL) nr 528/2012 rakendamiseks vastavalt 2019. aasta mais, juulis, septembris ja novembris. Koosolekute protokollid on kättesaadavad aadressil https://ec.europa.eu/health/biocides/events_en#anchor0